ลุ้นครม.ผุดกองทุนยักษ์5แสนล.
คลังติดเครื่องเสนอ ครม.อนุมัติตั้งกองทุนรวมวายุภักษ์ 2 ขนาด 5 แสนล้านบาท ภายในเดือน ธ.ค.นี้ คุยผู้ถือหุ้นเดิมใช้สิทธิเต็ม เหตุผลตอบแทนดี 5-6%
6 ธ.ค. 2555

คลังติดเครื่องเสนอ ครม.อนุมัติตั้งกองทุนรวมวายุภักษ์ 2 ขนาด 5 แสนล้านบาท ภายในเดือน ธ.ค.นี้ คุยผู้ถือหุ้นเดิมใช้สิทธิเต็ม เหตุผลตอบแทนดี 5-6%
นายประสงค์ พูนธเนศ ผู้อำนวยการ สำนักงานคณะกรรมการนโยบายรัฐวิสาหกิจ (สคร.) กระทรวงการคลัง เปิดเผยว่า ภายในเดือน ธ.ค. 2555 นี้ สคร.จะเร่งสรุปการปรับเปลี่ยนรูปแบบกองทุนรวมวายุภักษ์ 1 ให้เป็นกองทุนรวมวายุภักษ์ 2 ซึ่งมีลักษณะเป็นกองทุนเปิด เพื่อเสนอให้นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาก่อนนำเรื่องเสนอให้ที่ประชุมคณะรัฐมนตรี (ครม.) พิจารณาอนุมัติให้ดำเนินการจัดตั้งขึ้นมาเพื่อลงทุนในโครงสร้างพื้นฐาน
ขณะนี้ สคร.กำลังเร่งสรุปรายละเอียดในการปรับเปลี่ยนเป็นกองทุนเปิด โดยสิ่งที่ชัดเจนแล้วคือขนาดของกองทุนจะอยู่ที่ 3-5 แสนล้านบาท จากปัจจุบันที่กองทุนรวมวายุภักษ์ 1 มีขนาดทรัพย์สินรวมประมาณ 3.25 แสนล้านบาท และเชื่อว่ากองทุนรวมวายุภักษ์ 2 จะเป็นที่น่าสนใจในการลงทุน แม้จะแปรสภาพมาเป็นกองทุนเปิด เนื่องจากกระทรวงการคลังยังถือหุ้นใหญ่อยู่ 30%
นายประสงค์ กล่าวว่า รายละเอียดที่กำลังเร่งสรุป คือ สัดส่วนของผู้ถือหุ้นจะเป็นอย่างไร นโยบายการลงทุนจะเป็นอย่างไร ผลตอบแทนในอนาคตเป็นอย่างไร เพื่อจูงใจให้มีผู้เข้าร่วมลงทุนมากขึ้น โดยหาก ครม.มีมติอนุมัติให้ดำเนินการใช้เวลา 6-8 เดือนในการปรับเปลี่ยนจากกองทุนปิด มาเป็นกองทุนเปิด
“สคร.ได้หารือร่วมกับผู้ถือหุ้นไปบ้างแล้ว โดยทุกรายยินดีที่จะปรับเปลี่ยนเป็นกองทุนเปิด และยังไม่มีผู้ถือหุ้นรายใดแจ้งขอถอนตัวออกไป มีแต่แสดงความจำนงที่จะซื้อหน่วยลงทุนเพิ่มเติม โดยปัจจุบันหน่วยงานรัฐ รัฐวิสาหกิจ และบริษัทเอกชนร่วมถือหุ้น 70%” นายประสงค์ กล่าว 
ผู้อำนวยการ สคร. กล่าวว่า กองทุนรวมวายุภักษ์ 1 นั้นได้รับความสนใจจากผู้ลงทุนค่อนข้างมาก เพราะรับประกันผลตอบแทนขั้นต่ำที่ 3% ต่อปี แต่ในช่วงที่ผ่านมาให้ผลตอบแทนสูงกว่าที่ได้รับประกันไว้ เฉลี่ยที่ 5-6% ดังนั้นกองทุนใหม่ก็น่าจะให้ผลตอบแทนใกล้เคียงกัน คือ 5-6%
สำหรับกองทุนรวมวายุภักษ์ 1 ที่เป็นกองทุนปิดนั้น จะหมดอายุลงในวันที่ 31 ต.ค. 2556 นายกิตติรัตน์จึงมอบนโยบายว่า กองทุนนี้จะยังคงอยู่ต่อไป แต่ให้ปรับรูปแบบจากกองทุนปิดเป็นกองทุนเปิด เพื่อให้ประชาชนสามารถซื้อหน่วยลงทุนได้
ด้านบริษัทหลักทรัพย์ (บล.) ไทยพาณิชย์ ที่ปรึกษาทางการเงินจะเสนอโมเดลการจัดตั้งกองทุนรวมวายุภักษ์ 2 เข้าสู่ที่ประชุมคณะกรรมการกองทุนรวมวายุภักษ์ หรือ VAYU 1 ภายในกลางเดือนนี้ ก่อนเสนอให้ ครม.พิจารณาอนุมัติ
กองทุนรวมวายุภักษ์กองใหม่จะมีขนาดสินทรัพย์ประมาณ 5 แสนล้านบาท เพิ่มขึ้นจากเดิมที่มีขนาดเพียง 3 แสนล้านบาท โดยจะเน้นลงทุนใน SET100 และหุ้นบางตัวที่กระทรวงการคลังเห็นว่าจำเป็นและมีประโยชน์ ได้แก่ โครงการด้านสาธารณูปโภค โครงสร้างพื้นฐานด้านต่างๆ